২০১৯–২০ বাংলাদেশ চ্যাম্পিয়নশিপ লিগ
২০১৯–২০ বাংলাদেশ চ্যাম্পিয়নশিপ লিগ বাংলাদেশের পেশাদার ফুটবল লিগের দ্বিতীয় সর্বোচ্চ আসর বাংলাদেশ চ্যাম্পিয়নশিপ লিগ(বিসিএল)-এর অষ্টম মৌসুম। এই মৌসুমে ১৪টি পেশাদার ফুটবল ক্লাব অংশগ্রহণের জন্য বাংলাদেশ ফুটবল ফেডারেশন(বাফুফে)'র অনুমোদন পায়। ক্লাব সংখ্যার হিসেবে অদ্যাবধি বিসিএল-এর সকল মৌসুমের মধ্যে সর্বাধিক। ক্লাবগুলি হচ্ছে - ফরাশগঞ্জ স্পোর্টিং ক্লাব, টিঅ্যান্ডটি ক্লাব, ভিক্টোরিয়া স্পোটিং ক্লাব, অগ্রণী ব্যাংক লিমিটেড স্পোর্টস ক্লাব, ফকিরেরপুল ইয়ংমেন্স ক্লাব, ঢাকা সিটি ফুটবল ক্লাব, ওয়ারী ক্লাব, নোফেল স্পোর্টিং ক্লাব, টিম বিজেএমসি, কাওরান বাজার প্রগতি সংঘ, ঢাকা ওয়ান্ডারার্স ক্লাব, স্বাধীনতা ক্রীড়া সংঘ, ফর্টিস স্পোর্টস একাডেমি লিমিটেড ও উত্তরা ফুটবল ক্লাব। বাংলাদেশ ফুটবল ফেডারেশন, ২৮ মার্চ, ২০২০ হতে লিগ শুরু ও মৌসুমের সকল খেলা ঢাকার কমলাপুরে অবস্থিত বীর শ্রেষ্ঠ শহীদ সিপাহী মোস্তফা কামাল স্টেডিয়ামে অনুষ্ঠিত হওয়ার পরিকল্পনা করেছিল। করোনা ভাইরাস প্রাদুর্ভাব হতে স্বাস্থ্য ঝুঁকি এড়াতে বাংলাদেশ সরকার ১৬ মার্চ, ২০২০ হতে সকল প্রকার প্রতিযোগিতামূলক খেলাধুলা স্থগিত রাখার ঘোষণা দিলে লিগটি শুরু করা যায়নি। ১৭ মে, ২০২০-এ করোনা ভাইরাস মাহামারী'র পরিস্থিতি ভাল না হওয়ায় বাংলাদেশ ফুটবল ফেডারেশন এই মৌসুম সহ ২০১৯-২০২০ ফুটবল মৌসুম পরিত্যক্ত ঘোষণা করে।